Banska Štiavnica
Banska Štiavnica (svk. Banská Štiavnica, veng. Selmecbánya) – miestas Slovakijoje, Banska Bistricos krašte, į pietvakarius nuo Banska Bistricos, Štiavnicos kalnuose, prie Štiavnicos upės. Medienos apdirbimo, spalvotosios metalurgijos (švino, cinko, vario lydymas), tekstilės ir trikotažo, maisto (ypač tabako) pramonė. Svarbus turistinis centras. Yra kalnakasybos muziejus, botanikos sodas. Veikia miškų ūkio akademija, įkurta 1763 m. (buvusi Kasybos akademija). Apylinkėse trykšta mineralinės versmės.